เงินบาทเปิด 31.42/44 บาท
ธนาคารซีไอเอ็มบี ไทย รายงาน เงินบาทเปิด 31.42/44 คาดแกว่งในกรอบแคบ รอลุ้นผลประชุมเฟดคืนนี้
20 มิ.ย. 2555

ธนาคารซีไอเอ็มบี ไทย รายงาน เงินบาทเปิด 31.42/44 คาดแกว่งในกรอบแคบ รอลุ้นผลประชุมเฟดคืนนี้
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 31.42/44 บาท/ดอลลาร์ อ่อนค่าลงเล็กน้อยจากช่วงเย็นวานนี้ที่ปิดตลาดที่ระดับ 31.39/40 บาท/ดอลลาร์
วันนี้เงินบาทคาดว่าจะเคลื่อนไหวอยู่ในกรอบแคบ เนื่องจากตลาดรอผลการประชุมคณะกรรมการกำหนดนโยบายการเงิน(FOMC) ของธนาคารกลางสหรัฐ(FED)คืนนี้ ในเรื่องการกำหนดอัตราดอกเบี้ย รวมถึงรอดูสัญญาณในการตัดสินใจเรื่องการดำเนินมาตรการผ่อนคลายเชิงปริมาณ(QE) ในรอบ 3 ด้วย
"น่าจะอยู่ในกรอบแคบๆ ตลาดคงจะรอผลประชุม FED ที่บ้านเราคงจะรู้ผลพรุ่งนี้ รอดูเรื่อง QE3 ด้วย ส่วนปัจจัยทางยุโรปโดยรวมก็ยังไม่ค่อยดี ไม่ว่าจะเป็นเรื่องปัญหาในสเปน และอิตาลี" นักบริหารเงิน ระบุ 
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.87/89 เยน/ดอลลาร์ ส่วนเงินยูโรอยู่ที่ระดับ 1.2668/2672 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบ 31.40-31.50 บาท/ดอลลาร์